Бадраҟ Аҩӡба, Sputnik
Асахьаҭыхҩы Руслан Габлиа иҭыхымҭақәа 60 ирныԥшуеит Аԥсны ахьчаҩцәа рҟазшьа, рыҩныҵҟатә ҭагылазаашьа. Аинформациатә маҵзура Sputnik Аԥсны апроект ҿыц "Иҭыхым аибашьцәа" аҳәаақәа ирҭагӡаны апортал аресурсқәа рҟны ицәыргоуп асахьаҭыхҩы аибашьраантәи иҭыхымҭақәеи уи ифырхацәа ирызку аочеркқәеи.
Аԥсны аибашьра ианалагоз аламҭалаз Анзор Иахагоев аррамаҵзура дахысит. Аԥсныҟа ааразы иара агуманитартә еидара зманы Аԥсныҟа иаауаз автобус дҭалан иҽиҵәахит.
"Ҳара Ҟабарда-Балкариаҟа ҳааит Аԥсныҟа агуманитартә еидара аагарц. Амҩа ҳанықәла, сашьеиҵыб Анзор автобус дҭалан иҽиҵәахит уахь дҳаццарц. Абасала Аԥсныҟа дааит", — иҳәеит Анзор иашьа Казбек Иахагоев.
Иашьагьы автобус дышҭаз иара ибеит Краснодартәи атәылаҿацә ианалҵуаз аламҭалаз.
"Сара иашьеиҳабык иаҳасабала аҩныҟа ухынҳәыроуп сҳәеит. Аха иара мап ацәикит ахынҳәра. Сара исылымшеит ииӡбаз иахьырхәра" — иҳәеит Иахагоев.
Аԥсны жәлар Рџьынџьтәылатә еибашьра иалахәын аҩеишьцәа Иахагоеваа – Казбеки Анзори. Дара аотриад "Ҟабарда" иаланы рхы рыладырхәит иакымкәа ажәыларақәа.
"Казбек иҭахымызт Анзор аилашыраҵәҟьа далахәзарц, убри азы Анзор еснагь иашьа иҽицәиҵәахуан. Иара ҳара дҳацны Аҟәа ахақәиҭтәраан ақалақь далалеит. Дрылахәын ажәыларақәа зегьы", ҳәа игәалаиршәоит Анзор ицеибашьуаз, Аԥсны Афырхаҵа, Леон иорден занашьоу Аслан Абаев.
Аслан Абаев иазгәеиҭеит Анзор агәыԥ "Ҟабарда" даланы Аԥсни Қырҭтәылеи рҳәааҟынӡа дышнеиз.
"Игрынӡа ҳаицнеиит. Егьырҭ зегь реиԥш гәымшәарыла деибашьуан. Даара уиқәгәыӷыртә дыҟан", — иҳәоит Абаев.
Аԥсны жәлар Рџьынџьтәылатә еибашьра ашьҭахь Анзор Иахагоев ҩышықәса Аԥсны дынхон, аус иуан.
"Аибашьра ашьҭахь ареспублика автоинспекциаҟны аус иуан, нас аҭаацәара далалеит. Ҟабардаҟа нхараҳәа диасит", — иҳәоит Анзор иашьа.
Аԥсны жәлар Рџьынџьтәылатә еибашьра алахәыла, "Агәымшәараз" амедал занашьаз Анзор Иахагоев иԥсҭазаара далҵит акраамҭа ихьуаз ачымазара иахҟьаны 2015 шықәса ԥхынҷкәын 6 рзы.